Ф. Ф. ЯБОСЗОДЯ
Н. А. ТОЛЫШИ
 ПОЕЗИЙА “ЗЯМОНЯ СОЙБИ” СОРЯХЯДЯ
I мягаля

Ьурбятядя жийякясон йяьын чок зынедян ки, ийо гузорон чаня хош дявардоян, жимон щич вахт чок языни бе. Ыштя Вятянику, ели-обяку ъо егыне Хыдо бя щич кяси ьысмят ныкя!
Янъях, чич карде бябе? Хыдо бо щар инсони гыляй имтощоныш нязярядяш гятя, ямя щяммяй бяпе яй дявардямон. Бячяй горышян вотедямон: - “Бя Хыдо мяслощяти шукур”!
Ьярибя мящолядя быжийя инсони кам-кам шейон шо бязнен карде. Чымы нязярядя  бяйро ян йоля мукофот Вятяни и лыскя зямин йаянки чяйо омя гыляй шойя хябя бязне бе. Толыши хяльи шаир Няриман Толыши бы незони бямя ряся “Бы Толышя бандонядя” китоб боямяро жыго гыляй чокя хябя, щямян йоля мукофоте. Яве бы китобядя бя кали мятлябон щяхядя ыштя мущакимон бя чямя гязети щандякясон тяьдым карде боштяно воъиб щисоб кардыме. 
Китоб 1999-ня сорядя Бокуядя чапо бешя. Ийо ве мятлябонку сыхан окардя бя. Ямя бы мягалядя кали иътимаи проблемон, дынйо дардон, чямя мящол ийян зывони щяхядя шаири вотяйон нязяо дявонедямон.
Н. Толыши поезийя щяхядя чямя гязети 3-ня нумрядя камиши мялумат доя бя. Вотем пидя ки, чямя щандякясон камику-веку бячяй шерон бялядин. Манде чы Толыши милли щярякоти нумайондон, явон чяй шерон щежо бя чяшин. Быми шяккым ни! Чцнки Няриман Озорбойъонядя толыши милли щярякоти бино кардякясонядя гыляйе!
...Мы жыго бя ся дяшдям ки, ещаня бы дынйоядя ешь-мещиббят ийян дард бянябяй, шаиронян нябин, поезийян няби. Бы мяноядя, щар гыля шер йа гыляй мещиббяти, йаянки гыляй дынйо дарди сырри боямяро окардедя. Ямя де шаирон вотяйон, де чявон шеерон дынйо сырронку щали бедямон.
Дынйо дард щежо чы шаирон дылядя бя, чявряо тыля-тыля бя ямандя одямон мазг “епарзийя”. Инсонон щежо боштя гузороншон кардя, дынйо дард-ьямику ве вахт бехябя бян. Янъях шаирон ыштя шяхси жимоншон бяни. Явон ыштя шееронядя жийян, де дард-ьям гырдя кай мяшьул бян, дынйо дард-ьям щежо чявон душися бя. Яве шаиряти чы бинойи-ьядимику щежо Хыдаванди-алями гыляй йоля имтощон бя, щар гыля шаир чы имтощоно сябарз беше зыняни! Шаирон шяхсиййяти ийян чявон шеерон арядя бя зиддиййятян, чымы нязярядя, деми ангыле! 
Шаир Н. Толыши ым щикмяти чок дяряседя. Яв ыштя жимони “ьями жимон” щисоб кардя, ыштяни бы “ьями товядя” “быште” боштяро фяхр зындя. Шаир соф-ошко бяйон кардя ки, ячяй шаиряти де “ьями товя” тынд бе ийян ячяй бы товядя ыштяни чанядя ныьыл “быште” муяййян бедя; товя чанядя тынд бедябу, яв ыштяни чанядя ныьыл быштедябу, ячяй поезийян янядя ныьыл бедя, янядя тясирин бедя, ячяй умр янядя дыроз бедя:

Вотен: “ты дард-ьями чыконо вардяш”?
Вотем: “конъо виндям, бяштя епуштям”.
Вотен: “нощях бяштя ын зылми кардяш”.
Вотем: “ьям жимоне, ыштяни быштям”.

Янъях шаири ыштяни суте ныьыля поетик мянош щесте. Ым суте бя Хыдо имтощони гыляй ъявобе. Шаир ым щяьиьяти чок дярк кардя, яве, - “бывяшомян, аз нибясутем, Баги бедям чоко отяшдя сутдям” - вотедя!
Шаир Няриман дарди чямя жимони щар гыля мяьомядя виндедя. Яв чок бя ся дягындя ки, чямя есятня жимонядя бо дарди “няве” ве йоля ещтийоъян ни: чямя есятня жимони ща гям, щар мяьом гыляй йоля дарде. Фярь бяс чичядяй? Ямящон ым дарди дештя гузорони ангыл кардямон, ыштя хыйзони проблемон щялл карде щяхядя фик кардямон. Чямя зывонядя дард щарде-быряви, кя-бяй, лузи ийян тани дарде. Ым дард одями ыштяку оккуйедя, одям чяйку тарседя, дарди жыго “кяшя” одями бя жимони иномыш гин бедя. Жыго дардику инсон лязят сяй зындяни.
Ямо Няримани шееронядя “дард” ыштя ади щолику бешедя, ве ныьыля фялсяфи мязмун сяйдя. Шаири зяндядя “дарди” чямя Каиноти мигйосядя глобал мязмуныш щесте Хыдаванди-алями явыш бо инсонон гыляй ъязо-имтощон выьандяше:

Щяля Дяъъол ыштя щяй сяпе нявдя, 
Зямин бядяй нийя гындя бяйянды.
Щяля ноля щесте щар обя гявдя,
Щяля инсононян анъедян йянды...

Н. Толыши де дынйо дардон ашмарде, явони бя дим бекарде ыштя вязифя бя ся жяйдяни. Шаир “сыханон пяс”, ьялями - “гялявони ляво”, ыштя вязифян “явони тожне” щисоб кардяни. Яв “дештя чяшя астон нывыштя” шееронядя ве мятлябон бя мийон вардя, бя ве сыволон ъявоб дойш пидя. “Гыно кикуйебу? Зындяним щяля, Фяляки дастядя ямя хо кимон?!”, йаянки: “Ашиш жидябимон. Чич бе хо бямя? Бо яня шяря кой ки ъявоб бядо?” - вотя шаир щямян бы сыволон ъявоб няведя. Поезийя алями камядя-вейядя бяляд бя щар шяхс етираф бяка ки, ым сыволон тя ьядимику инсононшон норощат кардя, йоля-йоля дащийон бявон ъявобшон дой пийя. Няримани шееронядя ым ябяди проблемон нуйя поетик формядя ыштя щялшон пяйдо кардя. Шаир бя инсонон ыштя дими гятдя, ым дарди-ьями иминъи гынокор явони щисоб кардя:

Кон ко омедябу бя одями ся,
Йодо бекардямон ыштя ноя тяля.
Чямя ямялонин омедян бя вя,
Бяпе окырнямон ын гоня шяля”.

Йаянки:

Габу ыштян ройку гардямон ямя?
Гушымон доябяй бя йолон бяпе...
Габу ын дивони гятедя бямя,
Шяря дяъъол омя ыштя щяй сяпе.

Шаир инсонон Хыдо ройку бя кяно беше горя иттищом кардя, чаря ийян бы ро огардеядя виндя, ыштя уми бя Хыдо бастедя. Яв шубщя кардяни ки, зямоня Сойб и руж боме, дынйоядя ядоляти бяргярор бяка:

Ижянян бя гыляй уми дявитям,
Йолон вотдябинхо: “Вахт дябяварде,
Боме зямоня сойб, бягарде алям,
Боме, инсононян бя ро бяварде”.

Няримани шееронядя дынйо дардон се ъурин: 1. Умуми дардон, йяни бяшяри проблемон; 2. Вятяни – Толышстони дардон; 3. Чямя няня зывони  дардон.
Умуми проблемон щялли, ямя петоно ьейдмон карде, шаир бя Хыдо уми огятдя, инсонон бя сябыр, тямкин дявят кардя, “Чымбяпештя “Хыдо ыштян хяй быкя!” - вотедя.
Н. Толыши пийя ше ыме ки, ячяй шеерон щандякясон чямя Вятяни – Толышстони сярщяди, чяй тарыхи ийян ымружня дардонку хябядо быбун. “Аз вугари дярсым гятя бандоно”, - вотя шаир ыштя пияй жыго изщор кардедя:

Конъой боты чы Вятяни сярщяд, щядд?
Щежо яняй, виндям ышты мярифят.
Ын бандонин чы Толыши шан-шещрят,
Бой, дяряс бя аьли-кямол, вотедям.

Шаири “Бы толышя бандонядя” шери щандякяс дынйо щяммя дардон йодо бекардя, конъо быжийоян, де хыйоли ыштяни бя бандонядя щисоб кардя, де толыш бе фяхр кардедя. Шаир Сявалоникуж гятя тобя Кямярку – бя Толыши бандон ямяни новнедя, “бийяйня овиня” щонион ови бямя дойдя пешоме, бандон бяшядя бя кяонядя “ямяни ьоняь кардедя”, чы мящоли щыри ийян авя щяхядя ямяни хябядо кардя, чямя вишон ийян руйон сярвяти щяхядя сыбят окардя, ийо вишон, руй, куй зывони “и бе” тясдыь кардя. Шеери щандякяс дештя хыйоли бя Толыши тарыхи сяйощят кардедя. Шаир бы бандонядя бо Бобоки асби ризон няведя, ын бандон Щормузди, Ящримяни вятян беку хябя дойдя. Ын бандон толыши хуни соф огятдян, чяй дини ийян адят-янянон дявом кардян. Шеер Няримани йоля тарыхчи беку хябя дойдя. Яв ыштя бы шеерядя толыши зямини тарыхыш нывыштедя, “йоля дябйовнийя” вахтядян чы мящоли “кийя” оныкышйе тясдыь кардя. Яв бы мящолядя бя дынйо оме боштя фяхр зындя:

Няриманим, дылдям ни ьям,
Бы бумядя жийя мом-пям.
Чы чок аз бя дынйо омям,
Бы толышя бандонядя.

Няриман игля бандон чямя Вятян щисоб кардяни:

Игля бандон мязын ты бямя Вятян,
Мыьони чо тяряф бя чямя Вятян.
Толышон бя щаъо лоняшон етя,
Ныбо бо толышон зявол, вотедям.

Яв Толыши мящоли есятня вязйяти йодо бекардяни, дештя шеерон ямяни щяммяй бя ьырйят дявят кардя, де “Аз ещаня шодям ыштя Вятяни, Шытым быбе бямы щялол? – Вотедям!” сыханон бя толышон мыроъият кардя.
Шаир Няримани нязярядя толышон ян йоля дард чямя моя зывони дарде, кали толышон ыштя зывони ьырйяти ныкяше дарде. Яв ошко вотедя ки, “ын мяряз чямя ъоно ря бенышу, чямя “хяльи щестийяти ни бябе”. Бояй дынйоядя моя зывонися шиня шей ни:

Тожям зывон ока, бяняй яьыли,
Бойдяьым кардяме моя зывоным.
Щардедям сыханон бяня ноьули,
Бекардем пидяни гяво явоным.

Кали толышон ыштя зывони ерхоъ гяте, бы зывонядя гяп ныжяне бо Няримани йоля дарде, яв бы горя ве щяфтоьи бардя. “Зындяним вотяшон чичебу чявон?” - сыволи доя шаир, вяйоян бы сыволи ъявоб дойдя,  - “Чымы шякым мандя жялявонядя”, “Хыдо, жялявонон биъинбу гасбу!” - вотедя. Чанядя Толышядя жяго одямон жийдян, Няриман дарди дылядя бябей. Янъях щич ьыввя яй ыштя моя зывонику ъо карде языни:

Няриманян шо ябыни,
Беты бояй ро ябыни.
Щич вахт тыку ъо ябыни,
Чымы шиня толшя зывон.

Няримани шеерон щандеядя Толыши зывони ныьыляти, ьядимяти, зянгиняти, чяй йоля поетик имконон шойд бедяш. Ым шеерон щямян шаири ым зывони мукяммял зынеку хябя дойдян. Бы шееронядя бя софя толышя сыханон бя одями илиги ныштедян. Аз ым шеерон бячямя ядяби зывони рышхянд кардя номердон шаир Няримани ъявоб щисоб кардедям! Ым шеерон щандеядя аз ыштяни чямя Лики бандонядя зынедям. Бямы ын бахтявяряти бахш карде горя бяштя боли Няримани “Ве сяьби!” вотедям, деяй фяхр кардям ийян дечяй сыханон бя ъями толышон, иминъи нубядя бячямя толышя шаирон жыго вотдям:

Жыго бывот, бяты быкям ъон ьыбон,
Чямя Вятян чы Толыше, чы Мыьон.
Щям Гилоне, щям Нахчивон, щям Ширвон,
Мябямон бой, мангол-мангол, вотедям! 

НЯРИМАН АЬАЗАДЯ ТОЛЫШИ

БЫ ТОЛЫШЯ БАНДОНЯДЯ

Ща дустым, бой, бя сейр беши,
Бы Толышя бандонядя.
Вяйшти бывинд дештя чаши,
Бы Толышя бандонядя.

Щони овон бядяй бийяй,
Ки пешомяй, са сор жияй.
Пяйдо бякаш, чичы пийяй,
Бы Толышя бандонядя.

Бой бя щыри, бой бя авя,
Пийо сару дийя быкя.
Кяон бешян бя щаляся,
Бы Толышя бандонядя.

Димбядимин чямя бандон,
Ым Кямярку, яв Сявалон.
Ийе вишя, руй, куй зывон,
Бы Толышя бандонядя.

Бяня “йоля дябйовнийя”
Окушйяни чывряй кийя.
Хуррямийон асб тожнийя
Бы Толышя бандонядя.

Бой бячямя вишон едяс,
Уь, шымшоря, амбур, уляс...
Бявиндеш са нодиря ряс
Бы Толышя бандонядя.

Щар щалядя тарых щытдя,
Окя, дийякя чичон вотдя.
Бызяйядя, Былябанддя, -
Бы Толышя бандонядя.

Ым Хялифон, ым Осняьон,
Ымян чямя Ъангямийон.
Чы Бобоки ризон ийон, -
Бы Толышя бандонядя.

Зуйян пяйе – зындяшяни, -
Чы Щурмузди, Ящримяни.
Деье дявом быкя дини,
Бы Толышя бандонядя.

Дынйодя тяк толши хуни
Тяркибядя пучя ген ни.
Хяльи нясли софи гин ни,
Бы Толышя бандонядя.

Ьяссям быбу бя Щяши чаш,
Вейе чямя тарыхи йаш.
Сыррон нийон, ты обыкош,
Бы Толышя бандонядя.

Няриманим, дылдям ни ьям,
Бы бумядя жийя мом-пям
Чы чок аз бя дынйо омям,
Бы Толышя бандонядя.